runetrust/blame-folketinget-dk huggingface dataset:
Lise von Seelen (S), 2005-04-26:
De borgere, som kan vælge frit, er langt mere optaget af at få frit valg med hensyn til, hvem der hjælper dem med deres daglige bad eller hjælper dem med kosttilberedning, eller hvad det måtte være, end om det er et privat eller offentligt firma, der skal levere hjælpen, bare de får den hjælp, som de bryder sig om, og som er personlig, og som er omsorgsfuld.
Christian Wedell-Neergaard (KF), 2006-04-05:
Jeg er enig i, at man skal se på, at ordningen bliver vandtæt, og at tingene kommer til at foregå rigtigt, og derfor at man kan stille krav til en kollektiv ordning, så man sikrer sig, at bilerne også bliver behandlet ordentligt og sikkert, og at det, der har en miljømæssig effekt, spildolie og andet, bliver bortfjernet på den rigtige måde.
Torben Hansen (S), 2003-12-04:
Forslaget er jo fremsat i den positive ånd, at vi nu glæder os over, at det, som regeringen startede med ved sin tiltrædelse, nemlig at aflyse de tre havvindmølleparker, nu er kommet tilbage, og det, vi sådan set gerne vil hjælpe med med det her forslag, er, at det så bliver så optimalt som overhovedet muligt.
Trine Pertou Mach (EL), 2023-02-21:
Jeg er bare nødt til at spørge igen, fordi det jo fra Venstres side før regeringsdeltagelsen faktisk var dem ret magtpåliggende, at man diskuterede det her og netop ville gå skatteministeren på klingen, men også at det var utrolig skidt for den danske folkesundhed, at man nu pludselig skulle til at betale ekstra for at gå til motion eller fitness.
Marianne Jelved (RV), 2010-01-13:
Det har Røde Kors ladet udarbejde en evaluering af, der er kommet en rapport, som hedder »Herre i eget hus«, og det er faktisk en rigtig stor succes for de familier, der har fået mulighed for at bo uden for centrene, både for familien som helhed, for forældrene og for børnene.
Peter Kofod (DF), 2019-04-12:
Så jeg vil gerne spørge ordføreren – for ministeren var så venlig at remse op, hvor mange scannere vi har rundtomkring – om Socialdemokraterne, hvis de nu mod forventning vinder næste valg, så vil investere aktivt i at få sat mange flere nummerpladescannere op ude i politikredsene.
Henrik Sass Larsen (S), 2001-02-01:
Det er sådan et dejligt letfatteligt budskab, som så kunne understrege, at man virkelig vil gøre noget ved sagen, og så kan alle andre blive fremstillet i den lette retorik som dem, der ikke rigtig gider at gøre noget ved sagen. Jeg synes, det er svært at lade være med at mistænke forslagsstillerne for, at de vil bruge retspolitikken som populistisk redskab.
Ellen Kristensen (V), 2001-10-04:
Jeg er sikker på, at det er korrekt, men dersom regering og i øvrigt også tidligere regeringer havde taget situationen i Thule ganske anderledes alvorligt, var denne situation måske aldrig opstået. Havde viljen været til stede, kunne man have forhandlet sig frem til en civil løsning, således som man i sin tid fik i Kangerlussuaq.
Keld Albrechtsen (EL), 2004-03-10:
Det er jo nærmest en tilståelsessag, for nu beskriver fru Gitte Lillelund Bech jo helt præcist, hvorfor man ikke er i stand til at få styr på tingene, fordi de, der hele vejen igennem har forkludret det her projekt, skal få lov til at køre det selv helt ud over afgrundens rand, mens der sidder en afmægtig følgegruppe bag lukkede døre og sludrer med ministeren.
Pia Gjellerup (S), 2000-01-25:
Jeg synes nemlig, i lighed med hr. Peter Kay Mortensen, at det er fuldstændig rigtigt, som også arbejdsmarkedets parter har indgået en samarbejdsaftale om, at man faktisk laver en personalepolitik, der også har dette element med i forhold til etnisk ligebehandling.
Rasmus Nordqvist (ALT), 2017-05-05:
Når det er sagt, er det også meget vigtigt for mig egentlig at pointere noget andet, som vi bør gøre, hvis vi tydeligt over for Tyrkiet vil vise, hvor vi står, og det er en suspendering af den flygtningeaftale, som EU har lavet med Tyrkiet, hvor vi virkelig sætter menneskerettigheder under pres, også fra europæisk side, og hvor vi på en måde prøver at sælge vores udfordringer til Tyrkiet og så egentlig lukke øjnene for det, der sker.
Annie Lunde Hansen (CD), 1998-06-17:
Her vil jeg i hvert fald nævne Vestsjællands Amt, som har gjort det, at de har undersøgt, hvor i landet der er kapacitet til at tage dem, og der er resultatet så, at 400 personer nu bliver sendt til Bispebjerg Hospital, men det løser stadig væk ikke problemet i Vestsjællands Amt, men det er dog positivt, at nogle amter vil gøre det.
Jeppe Kofod (S), 2005-06-09:
Så vil jeg generelt sige, at der er en række sikkerhedsopstramninger, som vi i høj grad er tilhængere af i Socialdemokratiet, og vi ser derfor frem til lovforslaget og håber i øvrigt, at partierne i Folketinget vil blive inddraget, før man kommer med det endelige lovforslag fra regeringens side.
Ole Stavad (S), 2004-11-26:
Der har jeg faktisk haft en eller anden opfattelse af, at der måske er lidt forskelle i vores synspunkter, men ikke mere, end at vi jo kunne, om jeg så må sige, skræve over dem, og derfor undrer det mig særdeles meget, at man mener, at uanset om de kompenseres i EU – og mere end det – skal der også gives dansk kompensation over finansloven.
Henrik Dam Kristensen (S), 2015-01-15:
Jeg er jo en varm tilhænger af, at vi har den fri bevægelighed og det indre marked, men jeg er også en varm tilhænger af, at hvis det er sådan, at man overtræder reglerne, fordi man benytter sig af den fri bevægelighed i det indre marked, så skal man også kunne straffes for det.
Troels Lund Poulsen (V), 2019-04-05:
Og i de aktuelle arbejdsmiljøforhandlinger, vi har, er der jo heller ikke noget, der på nogen måde indikerer, at vi skulle begynde at detailstyre Arbejdstilsynet på en anden måde end det, som er tilfældet i dag – snarere tværtimod.
Jens Joel (S), 2024-12-10:
Og det er, at man kommer ud og arbejder for sin ydelse; at man yder noget, før man nyder; at man hver morgen får at vide, at der ikke er nogen vej uden om at komme ud og bidrage, hvad enten det så er i nyttejob eller i danskundervisning eller i løntimer, som der blev sagt, eller i en virksomhedspraktik, eller hvad det nu kunne være.
Dennis Flydtkjær (DF), 2014-02-20:
Jeg vil også sige, at man selvfølgelig skal være opmærksom på, hvis man vedtager det her, at det så får nogle konsekvenser, som også hr. Erling Bonnesen fra Venstre har redegjort for, nemlig at når man om 10 år måske ikke har nogen hunde mere, som er trænet i det her, kan det altså få de konsekvenser, at det bliver sværere at regulere rævene, med den konsekvens at der kan komme flere ræve, som kan skabe nogle sygdomssituationer, nogle epidemisituationer, og man kunne måske f.eks. forestille sig, at der kommer så mange ræve, at de begynder at tage katte i bymiljøer og andre ting.
Rune Lund (EL), 2017-04-25:
Jeg synes måske, at det i den sammenhæng ville være relevant, hvis hr. Peter Kofod Poulsen kunne levere noget information eller dokumentation for, at det i de lande, som kan være sammenlignelige med Danmark, og hvor man har en mindre restriktiv og mindre stram våbenlovgivning, skulle have bidraget til at bekæmpe kriminalitet i et særligt omfang.
Vivi Kier (KF), 2008-11-13:
Men hvis vi får en fair og gennemskuelig prisdannelse og vi får nogle takster, som også regionerne er med til at acceptere, spørger jeg en gang til, om hr. Jens Peter Vernersen så vil være med til at acceptere, som man skriver i det socialdemokratiske udspil, at de private sygehuse er kommet for blive og være en del af vores samlede sundhedstilbud.
René Gade (ALT), 2018-05-03:
Problemet med, at man ikke er mere åben om, hvordan processen faktisk er – også i offentligheden – altså hvordan indkøbene bliver foretaget og hvordan arbejdet foregår, kan skyldes en frygt for, og det kan der være alle mulige politiske årsager til, at man så bliver kigget efter i kortene, og at hammeren falder tungere, når der er noget, der går galt.
Esben Lunde Larsen (V), 2017-03-02:
Det er også noget, vi er i regeringen, og hvis vi på landbrugssiden kan bistå hinanden i at udvikle dansk landbrug yderligere, både med god økonomi, som gør det attraktivt at lave generationsskifte, og så vi også ser en fornyelse af landbrugsstrukturen, så vil det kun glæde mig.
Eva Kjer Hansen (V), 2005-03-10:
Forslaget skal jo ses i sammenhæng med regeringens tidligere initiativer, bl.a. boligaftalen fra 2002 om anvendelse af Landsbyggefondsmidler til renovering og støtte til beboerrådgivere, og det er jo nok så vigtigt at understrege ved debatten i dag, at der jo er en boligaftale, at der er midler til renovering, til beboerrådgivere.
Henrik Frandsen (M), 2024-03-12:
Det er også korrekt, at det ligger i forslaget, at når man fylder 18 år, er man som udgangspunkt organdonor, men man er kun organdonor, hvis man har været inde at bekræfte, at man vil være organdonor, og man har stadig væk muligheden for også at sige, at man ikke vil være det.
Morten Østergaard (RV), 2007-03-02:
Derfor vil jeg da gerne sige, at hvis hr. Troels Ravns ordførertale skulle forstås sådan, at problemet er, at man frygter, at 6 måneder bliver for rigidt, jamen så vil jeg gerne i hvert fald tage det, jeg sagde, tilbage og sige: Nu kender vi Socialdemokratiet fra foråret 2006 igen.
Simon Emil Ammitzbøll (LA), 2013-06-04:
Man kan argumentere for og imod alle mulige ting, men hvilke argumenter er det, der har fået Det Radikale Venstre fra at være en af lovens argeste modstandere til nu nærmest at lyde mere jubeltilhængeragtig end den socialdemokratiske ordfører og Venstres ordfører tilsammen?
Jørgen Arbo-Bæhr (EL), 2006-01-18:
Jeg vil godt lige tage fat i det sidste, bare så vi får afklaret, hvad der er indholdet i det beslutningsforslag, vi har fremsat, for jeg har meget svært ved at forstå den tankegang, der siger, at udarbejdelse af en lønstatistik kan føre til en konflikt.
Christian Juhl (EL), 2017-05-09:
Arbejdsmiljørepræsentanter og ledelse skal have en ordentlig uddannelse, og ikke mindst, som hr. Karsten Hønge siger, skal ledelsesrepræsentanter, der har ansvaret, have en væsentlig bedre uddannelse, før de har lov til at arbejde med mennesker på den her måde.
Anne-Mette Winther Christiansen (V), 2013-05-16:
Når jeg tager ordet her til andenbehandlingen, er det for at sige, at vi i Venstre er meget ærgerlige over, at ministeren har været så modvillig i forhold til ikke at ville samarbejde om at prøve at lave lovforslaget på en anden måde, så det ikke rammer de landøkonomiske foreninger.
Peder Hvelplund (EL), 2021-02-03:
Det er klart, at det afgørende i den situation, vi står i lige nu, jo er, hvordan den britiske variant kommer til at udvikle sig i samfundet, og der har det jo også betydning, præcis hvordan smittemønsteret er, altså ikke bare med hensyn til hvor meget den smitter, men også med hensyn til dødelighed og til, hvordan den spredes i samfundet.
Tove Videbæk (KRF), 1998-11-26:
Et evalueringscenter vil sikkert også medføre, at man bliver gjort bevidst om, at stort ikke altid er ensbetydende med godt. For eksempel har man i Ringkøbing Amt valgt en model med at bevare tre lokale sygehuse med akutfunktioner, og her er både kvalitet, effektivitet, økonomi og patienttilfredshed i top.
Pernille Rosenkrantz-Theil (EL), 2003-12-10:
Jeg henviser til statsministerens udtalelser i salen tirsdag i sidste uge, hvor statsministeren udtaler: »Jeg vil gerne understrege, at også på dette punkt er regeringens linje meget klar, nemlig at hvis man bliver opmærksom på et hul eller bliver opmærksom på, at der er risiko for et hul, skal det lukkes, og det skal lukkes prompte.«
Lars Løkke Rasmussen (V), 2010-06-02:
Det er jo de beslutninger, der har medvirket til at fremme holdbarheden i dansk økonomi, f.eks. beslutningen om, at alle danskere, der går på arbejde, skal have et beskæftigelsesfradrag, så der er forskel på ikke at gå på arbejde og at gå på arbejde, så det kan betale sig at arbejde.
Ole Birk Olesen (LA), 2021-04-15:
Derfor er der hele tiden sådan et pres på private virksomheder, som ligger i konkurrence med andre private virksomheder, om at få de bedst mulige ansatte og prøve at se bort fra de sådan private fordomme osv., som mennesker kan have, og bare se, hvordan man får den her arbejdsplads til at fungere bedst og producere bedst.
Bodil Kornbek (KD), 2004-12-07:
Vi har jo i diverse debatter omkring folkeskolen og karakterer på nettet netop hørt, hvordan man fra regeringens og ministerens side gentagne gange har sagt, at det jo ikke bare er sådan, at man lige skal sammenligne, nej, det skal bare være nogle gode redskaber for forældrene til at forholde sig til den skole, man vælger at ens børn skal gå på.
Trine Bramsen (S), 2020-12-02:
Som jeg jo lige har svaret i et lignende spørgsmål fra spørgerens partifælle, valgte fødevaremyndighederne at kigge mod forsvaret, da de havde brug for hjælp, på samme måde som sundhedsmyndighederne bad om hjælp i foråret til eksempelvis testcentre og callcentre, for forsvaret kan med kort varsel stille med mandskab og ressourcer.
Peter Madsen (V), 2010-11-04:
Ydelsen for tabt arbejdsfortjeneste er en ydelse, der udbetales til forældre til et handicappet eller alvorligt og kronisk sygt barn, hvor sygdommen nødvendiggør, at barnet passes i hjemmet, og hvor det samtidig er mest hensigtsmæssigt, at det er mor eller far, der passer barnet.
Svend Auken (S), 2006-10-05:
Når vi skal til at snakke konkrete initiativer på miljø- og energiområdet, kan statsministeren vise det ved at forlade de overordnede talemåder og de smukke tanker, som jeg er fuldstændig enig i, og som jeg netop sagde var et smukt syn, og sætte handling bag ordene.
Christian Friis Bach (RV), 2023-04-28:
Jeg er helt enig med ordføreren i, at der er for mange, der kaster sig ud i farlige både, og som drukner, og at der er for mange, der mister livet på vejen mod den destination, som de bliver nødt til at tage videre mod, fordi de ikke kan finde beskyttelse der, hvor de kommer til i første omgang, og det er det, vi skal løse.
Karin Nødgaard (DF), 2010-01-14:
Igen, som jeg sagde indledningsvis i min tale, vil jeg også gerne have lov til at bede om, at man ser positivt på det i dag, at man ikke kun ser med de negative øjne og har det der sortseersyn, men at man faktisk kigger på, hvad det er, vi har valgt at prioritere.
Per Clausen (EL), 2008-04-02:
Jeg tror, det var Venstres ordfører, som over for Socialdemokraternes ordfører var meget optaget af, om Socialdemokraterne ville lukke virksomheder i Danmark, hvis de ikke ville overholde lovgivningen, og jeg forstod på Venstres ordfører, at han var vred over, at Socialdemokraterne sagde, at man skulle indføre en ordning, som over en årrække skulle sikre, at der var 40 pct. kvinder i bestyrelserne, og at de virksomheder, som ikke var i stand til at leve op til lovgivningen, skulle lukkes.
Hans Kristian Skibby (DF), 2011-05-06:
Man har så vurderet i samarbejde med KL, at der kan komme penge til rådighed til andre økonomiske områder, ved at man sammenkører i Udbetaling Danmark, hvor man så går ind og kigger på, at man kan gennemføre en bedre sagsbehandling og hurtigere sagsbehandling i forhold til de her ansøgninger, hvor der er et rent lovgivningsmæssigt faktuelt grundlag til baggrund for, hvorfor og hvor meget man eventuelt skal have Udbetaling Danmark osv.
Astrid Krag (SF), 2010-04-19:
Jeg er egentlig enig med ministeren i, at vi skal forvente af enhver borger i det her land, at vedkommende yder noget, så derfor synes jeg da, pointen må være, at vi får et pointsystem skruet sammen, som også spiller sammen med de ønsker, vi har som samfund, nemlig at folk uddanner sig og vi kan benytte os af det råstof, det er.
Kirsten Normann Andersen (SF), 2020-05-28:
For selv om det kan synes rimeligt, at man selv betaler for den mad, man spiser, skal vi jo sikre, at netop den omkostning ikke afholder borgere fra at søge isolation, og det er jo netop en omkostning, som typisk vil være større, end hvis det var sådan, at man var en del af en familie, hvor man deltes om kostbudgettet.
Flemming Møller Mortensen (S), 2017-04-26:
Socialdemokratiets holdning er, at de her emner allerede bliver diskuteret i flere forpligtende fora, hvor Danmark indgår – Nordisk Ministerråd, EU, OECD og FN's Verdenssundhedsorganisation, WHO – fora, som varetager de her emner, og flere af foraene matcher i høj grad den samfundsmodel og struktur, vi har her i Danmark.
Helle Thorning-Schmidt (S), 2011-05-31:
Så jeg er egentlig meget optaget af, at vi løfter i flok, løfter solidarisk, og havde håbet på, at Dansk Folkeparti var det samme, men hver gang det har været muligt for Dansk Folkeparti at bekæmpe, at vi skulle have et mere skævt samfund, har de undladt at gøre det, og de har bidraget til, at det i Danmark er blevet mindre solidarisk, mindre fair og mere skævt.
Magni Arge (T), 2016-04-01:
Det er ikke sket i denne sammenhæng, og på forespørgsel fra hr. Sjúrður Skaale siger udenrigsministeren, at han fortolker indholdet i Fámjinserklæringen unilateralt, selvfølgelig, sådan at Udenrigsministeriet kun skal orientere og inddrage Færøerne, når et spørgsmål har en særlig betydning for Færøerne, som adskiller sig fra den generelle betydning, som sagen måtte have for hele riget.
Martin Lidegaard (RV), 2015-10-20:
Derfor er mine egne tanker om det her, at der, hvor der måske er mest grobund for at prøve at styrke Østersørådssamarbejdet, er på de lidt mere bløde områder inden for civilsamfund, arbejde for demokrati, forbedringer og den slags sager, som måske ikke har stået allerhøjest på dagsordenen i de seneste år.
Ole Birk Olesen (LA), 2013-11-26:
Nogle af de sager er helt principielle sager, hvor det er godt at få sat på plads, hvad retsordenen er, så SKAT ikke indleder nye sager på det her område på et lovgrundlag, som ikke giver mulighed for at idømme folk at betale den skat, som SKAT kræver.
Lene Espersen (KF), 2007-01-23:
Jeg vil i hvert fald tillade mig at drage den konklusion efter at have lyttet til debatten her i dag, at der ikke er nogen tvivl om, at der i hvert fald er lagt op til et opgør med den tankegang hos nogle transportører og chauffører, der måtte gå rundt og tro, at det at overtræde reglerne er forholdsvis omkostningsfrit eller måske noget, man kan betale sig fra.
Pia Olsen Dyhr (SF), 2013-12-10:
Derudover har vi med aftalen af 21. marts 2013 taget stilling til linjeføringen for en række konkrete VVM-projekter, og det blev samtidig besluttet at afsætte en pulje på 80 mio. kr. til finansiering af udgifter til forlods overtagelse for grundejerne langs fire konkrete strækninger.
Jørgen Arbo-Bæhr (EL), 2005-04-06:
Er det i virkeligheden sådan, at det, ordføreren siger, er, at det, det handler om, er at holde fast i de heteroseksuelle familier med en far og en mor, og at det egentlig er betingelsen for, at man kan give børn en tryg opvækst, og at det f.eks. også er til skade for børnene at vokse op med en enlig forælder.
Line Barfod (EL), 2004-06-03:
Vi har jo tidligere fået svar fra Socialdemokratiet om, at hvis kommuneforhandlingerne i år bliver lige så stramme, som de var sidste år, så vil Socialdemokratiet undlade at stemme. Derfor er det afgørende, hvordan Dansk Folkeparti stemmer, om det igen vil være med til, at der skal skæres ned.
Lene Espersen (KF), 2007-01-23:
Den bliver nedsat nu, efter at de seneste forskningsresultater forelå i november måned, og alligevel skal jeg høre på, at der er folketingspartier, der i seriøsitet klandrer mig for, at jeg så meget, meget, meget kort tid efter, mindre end 2 måneder efter, nedsætter arbejdsgruppen.
Victoria Velasquez (EL), 2024-04-23:
Med hensyn til menneskerettighederne har vi ligesom sagt og sat nogle grænser for, hvad et flertal må gøre ved et mindretal, og det er så vigtigt, og i det her tilfælde med børnekonventionen har vi sat nogle grænser for, hvad man må gøre ved børn, og hvilke rettigheder man skal give børn.
Samira Nawa (RV), 2024-01-25:
Så vil jeg egentlig bare gerne bede ordføreren om at bekræfte, at hvis man nu i stedet for at bruge halvdelen af provenuet på en ældrecheck havde ført pengene tilbage til branchen og havde brugt endnu flere kræfter og ressourcer på at udvikle grønne brændstoffer, så var vi også kommet det længere med den grønne omstilling af den her branche.
Rune Lund (EL), 2006-05-31:
Truslen mod demokratiet kommer fra den centralisering af de politiske beslutningsprocesser, der finder sted hver dag i EU, men den kommer også via en fastlåsning af en nyliberalistisk politisk kurs, hvor markedsgørelse og liberaliseringer flytter magten til beslutningsfora, hvor vi som borgere ikke kan deltage i beslutningerne eller stille beslutningstagerne til ansvar.
Anne Honoré Østergaard (V), 2020-12-04:
På vegne af Venstre, Dansk Folkeparti og Konservative vil jeg fremsætte følgende: Forslag til vedtagelse »Folketinget har tidligere med enstemmighed vedtaget ændringer af ligebehandlingsloven for at styrke forbuddet mod seksuel chikane og øge godtgørelserne til ofre for seksuel chikane.
Finn Sørensen (EL), 2019-02-07:
Ja, det er jo for det første et spørgsmål om at tegne overenskomster og sikre medlemmernes ret til gode løn- og arbejdsvilkår, sikre den lokale forhandlingsret, sikre, at man kan vælge en tillidsrepræsentant, som nyder den fornødne beskyttelse over for arbejdsgiverens eventuelle lyster til at fyre vedkommende.
Per Stig Møller (KF), 2008-12-09:
Jeg havde også møde med Kai Eide, som er FN's mand derude, og vi ønsker at styrke FN, vi ønsker at styrke den koordination, som skal finde sted ved FN, for selvfølgelig gøres det ikke godt nok, når der er så mange forskellige elementer derude, både på det civile og det humanitære område, og derfor skal FN styrkes i den rolle, de spiller derude, og det støtter vi rent faktisk også.
Katrine Robsøe (RV), 2025-05-16:
Det har jeg faktisk stor tillid til at det kommer til at gøre, og jeg var også meget positiv over for de tilkendegivelser, der har været, i forhold til at det her jo er et område, der spænder mere end bare over et ressort, og det er man også nødt til fra regeringens side så at tage med ind i overvejelserne til kommende drøftelser og forhandlinger på det her område.
Lene Espersen (KF), 2009-03-31:
Jeg vil sige til hr. Bjarne Laustsen, at vi altid har ønsker om brede aftaler, men lige præcis den her aftale er jo en opfølgning på vores finanslovaftale, og det var selvfølgelig de partier, der bar ansvaret for finansloven, der så også var med til at igangsætte det her arbejde.
Frode Sørensen (S), 2006-04-04:
Derfor må jeg sige, at jeg sådan set havde været meget tilfreds med de udmeldinger, jeg har fået fra Venstres ordfører, fra Dansk Folkepartis ordfører, fra SF's ordfører, og dem vil vi naturligvis arbejde videre med med henblik på at sikre, at det her ikke er noget, der vil være med til på nogen som helst måde at gøre sikkerheden på de danske landeveje mere usikker.
Marianne Jelved (RV), 2019-11-21:
Men jeg vil godt slå en streg og sige, at under den streg lægger jeg alt det dér sammen og siger, at for mig og for Det Radikale Venstre er det helt afgørende, at den frie skole bevares som den frie skole, der vælges af forældrene selv og finansieres delvis af forældrene på et passende niveau.
Lisbeth Bech Poulsen (SF), 2013-10-10:
Vi har i forvejen en patentkonvention, som vi har underskrevet, og som vi er forpligtet på, og jeg synes, at den reelle og vigtige diskussion i det her netop er noget af det, som Enhedslisten har sat fokus på, nemlig diskussionen om, hvad man kan patentere.
Frank Dahlgaard (UP), 2000-05-03:
Det er jo faste, men justerbare kurser, og vi kan tage telefonen og kontakte Den Europæiske Centralbank og med dens fulde forståelse - det er der ingen tvivl om, især fra tyskernes side - få lov at opskrive med 3 eller 5 pct. for at modvirke euroens fald og få en ny fastkurs på det højere niveau.
Bente Dahl (RV), 2006-02-10:
Jeg vil spørge ministeren, om ministeren ikke mener, at det er et spring at konkludere, at fordi det ikke er mange mennesker, der benytter sig af ordningen – der er de her 1.625 om året i forhold til de ca. 20.000, der bliver visiteret, sådan som jeg husker det – så fungerer loven efter hensigten.
Bjarne Laustsen (S), 2004-11-23:
Ud fra geografiske hensyn og menneskelige hensyn har man valgt at gøre det sådan, og jeg vil gerne høre, om det er sådan, at der i den reform, som regeringen nu lægger frem, er taget højde for de ting, som jeg nævner her, og om man giver en garanti til brugerne og til dem, der efterfølgende skal aftage de færdiguddannede.